৯০ বছরের বৃদ্ধা মাকে মারধর করার অভিযোগে ছেলেকে আটক করল পুলিশ।  বৃদ্ধা মাকে মারধর করার দৃশ্য মোবাইল-বন্দি করে প্রতিবেশীরাই তা পুলিশের হাতে তুলে দেন। সেই ভিডিও-র ভিত্তিতেই পুলিশ এসে আটক করে ছেলে প্রদীপ দাসকে।
 
ঘটনাটি ঘটেছে নদিয়ার শান্তিপুরের করমচাপুর এলাকায়। আক্রান্ত বৃদ্ধার নাম চঞ্চলা দাস। সূত্রের খবর, বৃদ্ধা চঞ্চলা দেবীর দুই ছেলে। বড় ছেলে কর্মসূত্রে দিল্লি থাকেন। ছোট ছেলে প্রদীপ দাস(পল্টন)-এর বাড়িতে থাকেন চঞ্চলা দেবী। 
দেখুন ভিডিও
 
 

অভিযোগ, প্রায়ই নানা কারণে বৃদ্ধা মাকে মারধর করত ছোট ছেলে প্রদীপ। অভিযোগ, শুধু মারধরই  নয়, মাঝে মধ্যে  প্রাণে মেরে ফেলার চেষ্টাও করেছে এই গুণধর ছেলে। ঘটনা সবাই জানলেও, উপযুক্ত প্রমাণের অভাবে ঘটনার প্রতিবাদ করতে পারত না এলাকাবাসী। 
শুক্রবার ঘটনার সাক্ষী রাখতে অত্যাচারের ছবি ক্যামেরাবন্দি করে ফেলেন স্থানীয় কয়েকজন যুবক। সেই ভিডিও ভাইরাল হতেই ক্ষোভ জম্মায় প্রতিবেশীদের মধ্যে। এর পরে এলাকার সকলেই চড়াও হন প্রদীপ দাসের বাড়িতে। স্থানীয় মানুষের রোষের মুখে পড়ে মা-কে মারধর করার কথা স্বীকার করে নেয় গুণধর ছেলে। এর পরেই খবর দেওয়া হয় শান্তিপুর থানায়। পুলিশ এসে প্রদীপ দাসকে গ্রেফতার করে নিয়ে যায়। শনিবার প্রদীপ দাসকে রানাঘাট মহকুমা আদালতে তুলেছে পুলিশ৷